钦定古今图书集成/历象汇编/庶征典/第014卷 > 《四灵赋》林同生
## 钦定古今图书集成/历象汇编/庶征典/第014卷 > 《四灵赋》林同生

乾清坤宁，圣作物睹，当四灵之毕来，知万物之得所。
钦惟皇上，绳祖之武，敷和气于两间，播仁风于万宇。
九渊之龙乍腾，高冈之凤时翥，麒麟在郊，神龟在渚繄泰和元气之所钟，惟体信达顺之所使。彼昭昭之
为灵，验皇德之遐著。今夫神龙之英，鳞族莫前，或吟
于风，或奋于渊。昔龙师之纪号，彰瑞物于万年；宣大
《易》之取象，首八卦而为干。不有斯灵，象数何先？又若
鸣阳之鸟，集于高冈。五音雝雝，五采煌煌。阿阁之游，
嶰谷之翔。雌雄和奏，自成宫商。使轩辕之作乐，成律
吕之短长。不有斯灵，制作未详。又若神龟见洛，粲粲
朱衣。呼烟吸雾，灵液霏霏。绿文一出，为偶为奇。揭我
《九章》，示我民彝。不有斯灵，大范孰知。又若麒麟在郊，
万毳之英，其象昭昭，其角振振，当《周南》之化美，讫《春
秋》之文成。或播之诗，或笔之经，不有斯灵，圣道何明？
虽然灵不自灵，因人而灵，圣人不作，灵物不兴，千载
一时，见于当今，无为而化，至治惟馨。天不爱道，甘露
时零；地不爱宝，醴泉以生。四灵骈萃，宇宙文明。而且
宾兴多士，雾集云从，振关西之凤，起南阳之龙。元龟
五总，举真儒之用。麒麟在阁，图当代之功。使盛德之
士，同乎“四灵”者，又可以彰圣治于无穷。